Požar koji je u nedjelju oko 22.15 sati buknuo u Postrojenju za primarnu destilaciju u Ininoj rafineriji nafte u Urinju pokraj Rijeke prouzročilo je propuštanje atmosferskog ostatka na pumpi na dnu kolone za destilaciju, utvrđeno je očevidom koji u Urinju još uvijek traje kako bi se procijenila nastala šteta.

U rafineriji na Urinju, potvrdili su iz Ine, u tijeku je hlađenje sustava i priprema za sanaciju oštećene opreme.

Foto: Goran Kovacic/pixsell

Zahvaljujući pravovremenoj intervenciji vatrogasne postrojbe riječke rafinerije, čijih je 12 vatrogasaca odmah krenulo gasiti požar, a nakon pola sata u pomoć su pozvali Javnu vatrogasnu postrojbu Rijeka koja je stigla s tri vozila i 16 vatrogasaca, požar je oko ponoći bio lokaliziran, a potpuno ugašen sat vremena poslije. Pri gašenju požara dva Inina vatrogasca zadobila su lakše ozljede, no na sreću riječ je o manjim opeklinama ruku. Odmah su medicinski zbrinuti, dok opasnosti za sigurnost zaposlenika na postrojenju za vrijeme trajanja požara nije bilo.

Požar nije imao utjecaja na okoliš i nije bilo ugroženo zdravlje ljudi u okolnim naseljima, no plamen koji se diže iznad Ine, najbliže mještane Kostrene i Kraljevice uznemirio je i zabrinuo pa nisu spavali do kasno u noć. Iz Ine javljaju da opskrba gorivima zbog ovog incidenta ni na koji način nije ugrožena.

>>Požar u Konstruktoru izazvao tehnički kvar